《灵乌篇》
宋代·释文珦

尝闻有灵鸟，其名为凤凰。
九苞信嘉瑞，五色成文章。
其宿必丹信，其鸣在朝阳。
有德斯出现，德衰还伏藏。
始至於少皞，再巢於陶唐。
舜恩被动植，闻韶复翱翔。
闵其出非时，见歌於楚狂。
仲尼叹不至，是亦为世伤。
荡荡二千龄，孰能致斯祥。
当今迈三五，君明臣且良。
其或一来仪，足以慰万方。
凤兮傥不来，吾泪徒滂滂。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。